Document ID: 32012R0494

REGULAMENTUL (UE) NR. 494/2012 AL COMISIEI
din 11 iunie 2012
de modificare a Regulamentului (CE) nr. 593/2007 privind onorariile și taxele percepute de Agenția Europeană de Siguranță a Aviației
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene, în special articolul 100 alineatul (2),
având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 64 alineatul (1),
după consultarea consiliului de administrație al Agenției Europene de Siguranță a Aviației,
întrucât:
(1)
Prin Regulamentul (CE) nr. 216/2008, sfera de aplicare a activităților Agenției Europene de Siguranță a Aviației (denumită în continuare „agenția”) a fost extinsă; prin urmare, agenția trebuie să emită un certificat, o autorizație, o licență sau un alt document după efectuarea unei operațiuni de certificare în conformitate cu sfera de aplicare extinsă.
(2)
Regulamentul (CE) nr. 593/2007 al Comisiei din 31 mai 2007 privind onorariile și taxele percepute de Agenția Europeană de Siguranță a Aviației (2) nu permite perceperea onorariilor și a taxelor pentru activitățile de certificare menționate la articolul 5 alineatul (5) litera (e) și la articolele 21, 22, 22a, 22b și 23 din Regulamentul (CE) nr. 216/2008, altele decât cele prezentate în detaliu în Regulamentul (CE) nr. 1702/2003 al Comisiei din 24 septembrie 2003 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, reperelor și dispozitivelor, precum și certificarea întreprinderilor de proiectare și producție (3) și în Regulamentul (CE) nr. 2042/2003 al Comisiei din 20 noiembrie 2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (4).
(3)
Onorariile și taxele menționate în prezentul regulament trebuie stabilite într-un mod transparent, echitabil și uniform, reflectând costul real al fiecărui serviciu individual, astfel cum se prevede la articolul 64 alineatul (4) litera (b) din Regulamentul (CE) nr. 216/2008. De asemenea, este necesar să se asigure un echilibru între cheltuielile totale suportate de agenție pentru îndeplinirea sarcinilor de certificare și venitul global provenit din onorariile percepute.
(4)
Localizarea geografică a întreprinderilor pe teritoriile statelor membre nu ar trebui să constituie un factor discriminatoriu atunci când are loc stabilirea onorariilor.
(5)
Solicitantul trebuie să aibă posibilitatea de a solicita un deviz financiar cu suma care se estimează că va trebui plătită pentru serviciul care urmează a fi furnizat. Criteriile de stabilire a acestei sume trebuie să fie clare, uniforme și publice. În cazul în care nu este posibil să se determine cu precizie această sumă în avans, agenția trebuie să stabilească o serie de principii transparente pentru evaluarea sumei de plată în timpul furnizării serviciului.
(6)
Trebuie stabilite termenele de plată a onorariilor și taxelor percepute în conformitate cu prezentul regulament. Trebuie să se prevadă soluții adecvate în caz de neplată, cum ar fi suspendarea proceselor de aplicare conexe, invalidarea autorizațiilor aferente, încetarea oricărei furnizări suplimentare de servicii către același solicitant și recuperarea sumei restante prin mijloacele disponibile.
(7)
Taxele pentru introducerea de recursuri împotriva deciziilor agenției trebuie plătite integral înainte ca recursurile să fie declarate admisibile.
(8)
Părțile interesate trebuie să fie consultate înainte de orice modificare a onorariilor. În plus, agenția trebuie să furnizeze periodic părților interesate informații referitoare la modalitatea și la baza de calcul a onorariilor, cu scopul de a le oferi părților interesate un indiciu referitor la costurile suportate de agenție, precum și pentru a înzestra sectorul de resort cu vizibilitatea financiară adecvată și cu capacitatea de a anticipa costul onorariilor pe care va trebui să le plătească. Prin urmare, este necesar să existe posibilitatea revizuirii anuale a nivelului onorariilor, pe baza rezultatelor și prognozelor financiare ale agenției.
(9)
Prin urmare, Regulamentul (CE) nr. 593/2007 trebuie modificat în consecință.
(10)
Măsurile prevăzute de prezentul regulament sunt conforme cu avizul comitetului instituit în temeiul articolului 65 din Regulamentul (CE) nr. 216/2008,
ADOPTĂ PREZENTUL REGULAMENT:
Articolul 1
Regulamentul (CE) nr. 593/2007 se modifică după cum urmează:
1.
La articolul 1, paragraful al doilea se înlocuiește cu următorul text:
„Acesta identifică, în special, serviciile pentru care sunt datorate onorariile și taxele prevăzute la articolul 64 alineatul (4) din Regulamentul (CE) nr. 216/2008, valoarea acestor onorarii și taxe, precum și modalitatea de plată a acestora.”
2.
La articolul 2, literele (a)-(d) se înlocuiesc cu următorul text:
„(a)
«onorarii» înseamnă sumele percepute de agenție și care trebuie plătite de solicitanți pentru operațiunile de certificare;
(b)
«taxe» înseamnă sumele percepute de agenție și care trebuie plătite de solicitanți pentru serviciile furnizate de agenție, altele decât operațiunile de certificare, inclusiv furnizarea de mărfuri;
(c)
«operațiuni de certificare» înseamnă toate activitățile efectuate de agenție, direct sau indirect, în scopul emiterii, menținerii sau modificării certificatelor în conformitate cu Regulamentul (CE) nr. 216/2008 și cu normele sale de implementare;
(d)
«solicitant» înseamnă orice persoană fizică sau juridică care solicită să beneficieze de o operațiune de certificare sau de un serviciu furnizat de agenție;”.
3.
La articolul 4 se adaugă următoarele paragrafe al doilea și al treilea:
„În aplicarea regulamentelor viitoare, agenția poate percepe onorarii, în conformitate cu partea II din anexă, pentru operațiunile de certificare, altele decât cele menționate în partea I din anexă.
Orice modificări aduse organizației care sunt raportate agenției și care afectează autorizarea acesteia pot avea ca efect o recalculare a onorariului de supraveghere datorat, care va fi aplicabilă începând cu noul ciclu de onorarii.”
4.
Articolul 8 se înlocuiește cu următorul text:
„Articolul 8
(1) Onorariul se plătește de către solicitant, în EUR. Condițiile de plată sunt puse la dispoziția candidaților pe site-ul web al agenției. Solicitantul trebuie să plătească integral onorariul, inclusiv eventualele taxe bancare aferente plății înainte de emiterea, menținerea sau modificarea certificatului, cu excepția cazului în care agenția ia o decizie contrară după o analiză atentă a riscurilor financiare. Onorariul se plătește în termen de 30 de zile calendaristice de la data la care agenția i-a notificat factura solicitantului. Cererea poate fi anulată sau certificatul poate fi suspendat sau revocat, dacă onorariile datorate nu au fost primite după expirarea termenului limită și după transmiterea de către agenție a unui avertisment formal.
(2) Agenția poate factura onorariul într-o singură tranșă, după primirea cererii ori la începutul perioadei anuale sau al perioadei de supraveghere.
(3) Pentru toate operațiunile de certificare care implică plata unui onorariu calculat pe baza tarifului orar, agenția poate furniza solicitantului, la cerere, un deviz. Devizul este modificat de agenție, dacă operațiunea se dovedește a fi mai simplă sau dacă poate fi executată mai repede decât s-a prevăzut inițial sau, din contră, dacă este mai complexă și ia mai mult timp decât ar fi putut estima agenția în condiții rezonabile.
(4) Dacă, după o primă verificare a cererii, agenția decide să nu o accepte, toate onorariile care au fost deja plătite se returnează solicitantului, cu excepția sumei necesare pentru a acoperi costurile administrative de procesare a cererii. Această sumă trebuie să fie echivalentă cu dublul tarifului orar prevăzut în partea II din anexă. În cazul în care agenția are dovezi conform cărora capacitatea financiară a solicitantului este în pericol, aceasta poate refuza o cerere, cu excepția cazului în care solicitantul furnizează o garanție bancară sau un depozit de garanție. Totodată, agenția poate să refuze o cerere, dacă solicitantul nu și-a îndeplinit obligațiile de plată decurgând din operațiunile sau serviciile de certificare prestate de agenție, cu excepția cazului în care solicitantul plătește sumele restante datorate pentru operațiunile sau serviciile de certificare prestate.
(5) În cazul în care o operațiune de certificare trebuie să fie întreruptă de agenție deoarece solicitantul nu dispune de resurse suficiente, nu respectă cerințele aplicabile sau decide să își retragă cererea sau să își amâne proiectul, restul onorariilor datorate, calculate pe baza tarifului orar pentru perioada de 12 luni în curs, dar care nu depășesc onorariile fixe aplicabile, se plătesc integral în momentul în care agenția încetează operațiunea respectivă, împreună cu orice alte sume datorate la momentul respectiv. Numărul relevant de ore este facturat pe baza tarifului orar prevăzut în partea II din anexă. În cazul în care, la cererea solicitantului, agenția reia o operațiune de certificare întreruptă anterior, această operațiune este facturată ca un nou proiect.
(6) Dacă titularul restituie certificatul respectiv sau dacă agenția revocă certificatul, restul onorariilor datorate, calculate pe baza tarifului orar, dar care nu depășesc onorariile fixe aplicabile, se plătesc integral în momentul în care are loc restituirea sau revocarea, împreună cu orice alte sume datorate la momentul respectiv. Numărul relevant de ore este facturat pe baza tarifului orar prevăzut în partea II din anexă.
(7) Dacă agenția suspendă certificatul din cauza neplății taxei sau a onorariului de supraveghere anual sau dacă solicitantul nu respectă cerințele aplicabile, perioadele aferente taxelor continuă să curgă.”
5.
La articolul 10, alineatul (2) se elimină.
6.
La articolul 11, paragrafele al doilea și al treilea se înlocuiesc cu următorul text:
„Se percep taxe pentru prelucrarea unui recurs introdus în conformitate cu articolul 44 din Regulamentul (CE) nr. 216/2008 al Parlamentului European și al Consiliului (5). Valoarea taxelor este prevăzută în partea IV din anexă. În cazul în care partea reclamantă este o persoană juridică, aceasta trebuie să furnizeze agenției un certificat semnat de un reprezentant autorizat al organizației în cauză, care să indice cifra de afaceri a părții reclamante. Acest certificat trebuie transmis împreună cu notificarea de recurs. Taxele de recurs trebuie plătite în termen de 60 de zile calendaristice de la data la care recursul a fost introdus la agenție, conform procedurii în vigoare stabilite de aceasta. În cazul în care plata nu este efectuată în termenul stabilit, camera de recurs respinge recursul. Dacă recursul se soluționează în favoarea părții reclamante, taxele de recurs plătite sunt rambursate de către agenție, fără întârziere.
Înainte de furnizarea serviciului, solicitantului i se poate comunica, la cerere, valoarea estimativă a taxelor. Devizul se modifică de către agenție, dacă operațiunea se dovedește a fi mai simplă sau dacă poate fi executată mai repede decât s-a prevăzut inițial sau, din contră, dacă este mai complexă și ia mai mult timp decât ar fi putut estima agenția în condiții rezonabile.
7.
La articolul 14 se adaugă următorul alineat (3):
„(3) Anexa la prezentul regulament se revizuiește periodic, pentru a garanta că informațiile importante cu privire la ipotezele de bază referitoare la veniturile și cheltuielile preconizate ale agenției se reflectă în mod corespunzător în valoarea onorariilor sau a taxelor percepute de agenție. În cazul în care este necesar, regulamentul și anexa la acesta pot fi revizuite în termen de cel mult cinci ani de la data intrării sale în vigoare.”
8.
Anexa se modifică conform anexei la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 aprilie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iunie 2012.

Labels: 7
3
15
4